
Sis docents en cerca d'actor


¿Si Luigi Pirandello ja va qüestionar la naturalesa del teatre i va fer irrompre els seus sis famosos personatges en un assaig per trobar un autor que els completés les seves històries, per què La Conquesta del Pol Sud, companyia especialitzada en el teatre-document, no pot posar sis representants del professorat en cerca d'un actor que els il·lumini en el recorregut de les seves trajectòries com a docents a les aules?


No hi ha dubte que el curs acadèmic convuls que s'acaba de viure, amb vagues i protestes al carrer, i que anticipa una represa de setembre tan convulsa com l'anterior, ha influït en el neguit escènic, ja sigui per atzar o per premonició, i ha fet que en un mateix espai de temps hagin conviscut a la cartellera teatral tres espectacles que tenen l'educació com a rerefons i com a bombolla a punt d'esclatar de preocupació social: «Una bufetada a temps», de Marta Buchaca; «Primera llei de Newton», d'Eu Manzanares i aquest, «Nascuts lliures», de La Conquesta del Pol Sud.


Tres propostes amb tres eixos diferents. Dues en clau de comèdia. Una en clau de reflexió documental. El dilema sobre el mètode a utilitzar tant des de l'escola com des de la família per redreçar l'educació («Una bufetada a temps»); el mètode a utilitzar per fer arribar els principis mínims del programa educatiu a l'alumnat més conflictiu —o complex, vaja!— («Primera llei de Newton»); i el mètode d'anàlisi, des de l'òptica de la professió, de la ruta a seguir d'ara endavant, vist el resultat de l'experiència acumulada i el contrast amb el sistema educatiu més gris deixat enrere. 


Els sis docents de «Nascuts lliures» són professionals a la vida real en diferents centres de primària, secundària, educació especial i també universitat: Eugènia Arús, Irene Bonilla, Aleix Escursell, Ferran Galimany, Laia González Fernández i Micky Jarra. L'actor que busquen, com aquells personatges de Pirandello, és l'únic que té trajectòria professional (Manel Barceló) i, quan el troben, els serveix de penyora i de reclam a la vegada perquè, amb ell, reviuen els orígens de l'escola actual i les misèries de la burocràcia que ha ofegat el sistema, i la hipocresia de les promeses buides per millorar-lo.


Cal advertir que l'espectacle «Nascuts lliures» s'ha allunyat força de colpir els espectadors tal com ho havia fet fins ara amb testimonis tan impactants com els que La Conquesta del Pol Sud ha explorat al llarg de la seva trajectòria: encara ressona el drama de «Nadia», l'afganesa que troba refugi a Catalunya; o «Claudia», la nena robada per la dictadura argentina; o «Raphaëlle», el difícil recorregut d'una jove transsexual; o «Mivion» sobre la mig oblidada guerra de Bòsnia, que és també el preàmbul de la guerra que amenaça Europa ara, després de la invasió russa d'Ucraïna; o «Guardianes al corazón de la Tierra», la tornada a l'origen d'un nadiu de l'Amazònia.


A «Nascuts lliures» no hi ha, esclar, la potència anímica, política o social de cap d'aquestes altres propostes. Potser perquè l'educació és precisament el plat de cada dia i el motiu de notícia, dia sí dia també, de les reivindicacions, no prou escoltades pel govern, del professorat català, com també el d'altres latituds com el del País Valencià o el de les Illes i, si anem frontera enllà, al cor d'Europa, també el de Bèlgica, que ha omplert carrers durant el curs amb reivindicacions similars a les dels Països Catalans.


Potser per això «Nascuts lliures» topa amb un discurs a vegades massa previsible i massa de bona fe, que de segur que serveix per tenir el suport dels que pateixen el conflicte en pròpia pell, però que costa que burxi aquells espectadors que esperen de La Conquesta del Pol Sud que els porti més enllà del simple document mirat des d'una sola cara.


Segurament que els sis professionals de l'ensenyament convertits en actors prefereixen —per mor del guió, esclar— recordar els moments més positius de la seva carrera que no pas els més durs i conflictius i, mentre esperen que l'actor que busquen els obri el camí, s'agafen a teories com les del filòsof suís del XVIII Jean-Jacques Rousseau, que sembla que inspiri el títol de l'espectacle de La Conquesta del Pol Sud, per allò que deia que “l'educació els faria lliures”, o les de la politòloga alemanya d'origen jueu Hannah Arendt, per la seva crida convençuda que “la llibertat d'acció atorga el poder de canviar les coses”.


En contraposició, l'actor —l'autèntic, és a dir, l'actor Manel Barceló— enfilat al mur de capses, que és una de les apostes escenogràfiques suggerents del muntatge, obra de Xesca Salvà, i que aporta un cert dinamisme a la trama, tampoc no baixa del pedestal de la seva pròpia experiència educativa quan parla del seu passat d'escola franquista, que tot i així li va descobrir la vocació del teatre, o quan es posa en la pell d'un dels buròcrates que entorpeixen les reclamacions i tanquen la porta a un canvi radical.


Ni l'ombra de la presó Model ni la benintencionada opció de crear l'escola Xirinacs diria que acaben de remoure allò que potser l'auditori més agosarat esperava de l'espectacle: veure entrar per sorpresa, per les balconades de la Sala Petita del Teatre Nacional de Catalunya, un grup de manifestants de l'ensenyament amb la samarreta groga que ha tintat els carrers durant tot el curs. I amb una pancarta i uns quants crits, esclar, que acabessin donant raó al títol: «Nascuts lliures!».
Andreu Sotorra, Clip de Teatre, 20 juliol 2026

Com a les «vanguardias nacionales» cubanes del «periodo especial»


Nascuts lliures és un treball documental sobre l’educació a Catalunya. La Conquesta del Pol Sud fa una selecció de postals (o de testimonis) de professors vocacionals. És una mirada parcial, atenent els que confien que l’educació hauria de ser un ascensor social, com ho va ser a la dècada dels 90. La complexitat dels centres és paral·lela a la de la societat, exemplifica el muntatge. El nexe amb el teatre és la vocació. Així com Manel Barceló va descobrir en una presentació escolar el que seria el seu ofici, també els mestres Eugènia Arús, Irene Bonilla, Aleix Escursell, Ferran Galimany, Laia González Fernández i Micky Jarra exposen la seva fe en la seva feina.


Carles Fernández Guia ha desaparegut del quadre com en les propostes anteriors, amb Eugenio Szwarcer (no participa en aquesta producció però continua vinculat a la companyia; el substitueix Irene Vicente Salas). La companyia ha canviat el format de muntatges, que sorgien de reproduir la conversa com Nadia,  Claudia, Raphaëlle, Mivion, Guardianes al corazón de la Tierra.

Ara, després de llargues converses amb els testimonis, han desplegat un relat i una coreografia coral, en el que cadascú dóna el seu parer, evitant repeticions i complementant-se els uns els altres. No hi ha antagònic, si no és a través de l’educació franquista de Barceló, O de quan aquest actor assumeix el rol del departament, amb un discurs carregat d’eufemismes i conceptes-escut, però que no sap resoldre les demandes més simples de les aules. Segurament, potser a conseqüència de la diversitat de problemàtiques i possibles solucions, els 4000 centres on acullen 1,4 milions d’alumnes, des de la primera infància, fins a les escoles especials i a les Llars Mundet on formen els futurs professors.

Als anys 90, hi havia viatges que organitzaven membres del Partit Comunista a Cuba. Sota la pretensió d’anar a fer un camp de treball habilitant llars per als cubans, en realitat es convidava la comitiva barcelonina a visitar les fàbriques que tenien el títol de «vanguardias nacionales». Pretenien argumentar l’èxit del règim polític, en anys de «periodo especial» (la caiguda de l’URSS els va deixar desemparats, a mercè del turisme com a base per disposar de divises per evitar el bloqueig econòmic nord-americà). Els directius d’aquelles empreses tenien un pensament antagònic: Per una banda, se sentien orgullosos d’aconseguir treure beneficis amb una maquinària de principis del segle XX i, per una altra banda, es plantejaven (amb la boca petita) per què els maximalismes polítics els bloquejaven el creixement. Ara, aquests professionals de l’educació, vocacionals convençuts, també ensenyen la grandesa dels seus èxits, i alhora, la debilitat del sistema que fa aigües per molts costats.

Com a teatre document que exposa a l’escena la realitat diversa d’un tema, hauria estat interessant introduir el «professor cremat» que ja no creu en el valor de l’educació i que només aspira a jubilar-se, per exemple. O el que accedeix a la professió com a pla B (i que no és militant). Però igualment, l’entusiasme d’uns ensenyen prou les esquerdes dels altres. L’educació basteix un mur, uns fonaments de la societat, que, avui, ha de ser complexa i canviant (com bé fa l’escenografia de Laura Clos, La Closca).

La Conquesta del Pol Sud és prou honesta, malgrat tot, perquè l’espectacle planteja preguntes i evita donar solucions. Només exposa casos d’èxit, per ensenyar flaixos de llum davant de tanta contradicció i discursos viciats. Potser í que és cert que la posada en escena s’ha desentès d’exposar la mobilització històrica dels professors al carrer i, en canvi, ha preferit, traslladar-se als pensaments de Rousseu (l’educació ens farà lliures) o de Hanna Arendt (cal conèixer les opcions per poder triar amb llibertat; cal un judici crític de les alternatives de creixement a l’espai públic).
Jordi Bordes, Clip de Teatre, 15 juliol 2026
La conquesta dels professors que no acaba de ser


En els resums de l’any que passin el 31 de desembre, segur que hi sortiran imatges de les manifestacions dels docents reclamant millores en l’educació. Aquest any esperem que marqui un punt d’inflexió i que el sistema educatiu dels nostres fills es vegi reforçat. El que és clar és que les demandes del col·lectiu de docents ja fa temps que es donen. Que ara facin soroll no vol dir que les queixes ja no hi fossin abans. Vés a saber quant fa que La Conquesta del Pol Sud va començar a buscar els testimonis que configuren aquest treball de teatre documental que vol donar veu a les queixes d’una sèrie de docents que funcionen com a mostra universal del col·lectiu.

Carles Fernández Giua i Irene Vicente Salas (Eugenio Szwarcer es manté ara en segon pla dins la companyia) han escrit i dirigit Nascuts lliures, una proposta que es pot veure a la Sala Petita del TNC fins al pròxim 19 de juliol. L’espectacle mereix tenir més recorregut perquè hi vagin mestres, però, sobretot, famílies poc empàtiques i polítics de mirada curta.

Si en anteriors projectes de la companyia ho apostaven tot a un sol personatge, a una sola història que sintetitzava una lluita concreta —Mivion (Ràdio Sarajevo) recuperava l’horror de la Guerra dels Balcans; Raphaëlle mostrava la intolerància i ignorància de la societat davant la transexualitat; Claudia denunciava les desaparicions de bebès durant la dictadura argentina, i Nadia, ho feia amb el règim de terror dels talibans contra les dones—, aquest cop la construcció dramàtica es fa a través de diversos testimonis: sis docents que treballen en diferents branques de l’educació i un actor (Manel Barceló) que serveix més aviat de contrapunt.

Els docents seleccionats són Eugènia Arús, Irene Bonilla, Aleix Escursell, Ferran Galimany, Laia González Fernández i Micky Jarra, que van alternant els seus testimonis per explicar les seves experiències a les aules. Uns treballen a primària, altres a secundària, n’hi ha una que és professora d’universitat, és a dir professora de mestres i professors, una treballa en un centre d’educació especial i un és tècnic d’integració. Tots tenen en comú que viuen la seva professió des de la vocació, i tot i algunes experiències dures viscudes defensen la seva feina i demanen solucions.

Òbviament, l’obra té un component polític, però la denúncia esdevé massa tova. El muntatge no té la bel·ligerància que se sent a les manis. Quan Manel Barceló interpreta el polític de torn que s’ho mira tot des de la talaia, és qüestionat pels professors sobre el nou currículum competencial, sobre l’escola inclusiva, sobre el baix nivell dels alumnes, sobre els constants canvis plans d’estudis des que es va instaurar la democràcia…

Les respostes de Barceló són frases grandiloqüents, discursos buits i unes postures de taitxí. El problema és que després no hi ha cap altra resposta. Continuem amb les històries i els somnis de cadascú. És evident que ja s’expliquen totes les mancances del sistema educatiu a través de cada relat i cada reflexió filosòfica —les cites de Rousseau o Hannah Arendt són un recurs repetit–, però quedar-se amb els somnis de futur, amb els petits miracles —un va acabar fundant l’Escola Xirinacs, davant de La Model— acaba diluint les urgències del sector. La proposta és massa bonista, li falta una actitud més combativa.

L’obra té un altre aspecte que tampoc acaba de funcionar del tot. Barceló s’interpreta a si mateix, però per fer un exercici de memòria històrica i explicar l’educació franquista que va rebre. Càstigs, lliçons del “Espíritu Nacional”, directors falangistes… L’educació feixista com a mirall invers de l’actual, per fer veure que els professors d’ara són d’una altra pasta. Resulta absurd que es vulgui fer aquest exercici: ja sabem que l’educació d’avui és molt millor que la que van rebre els nostres pares. El dolent de la història, si hi ha dolent, no és un sistema educatiu de fa més de quaranta anys. 


La nova proposta de La Conquesta del Pol Sud té dos grans encerts: la posada en escena i l’escenografia. Si en les seves obres precedents tot era molt més estàtic, amb muntatges més enfocats en la conferència performativa (sobretot en el cas de Mivion) o en un únic escenari que podia anar mutant a mesura que avançava la història de la protagonista (en el cas de Raphaëlle o Claudia), aquí Xesca Salvà ha creat una escenografia que es va construint i desconstruint a través de la força i el moviment dels seus intèrprets.

Tot són capses de cartó: en una escena estan escampades, en una altra estan apilades com columnes i, al final, s’anirà construint amb parsimònia un mur ben alt que simbolitza el passat, però també la memòria que permeti anar obrint escletxes de llum. Desconec si aquesta idea estava inspirada per la construcció del mur que Roger Waters i Jonathan Park van aixecar en la icònica representació de The Wall Live a Berlín, el 1990, però només hi faltaria algun tema de Pink Floyd per fer-ho evident. Afortunadament, no ho han fet. És mèrit de Salvà i dels directors aquest final preciós (tot i esperar més contundència) en què el Ferran explica com van aixecar el somni de crear la seva pròpia escola, tot descobrint-ne i muntant la maqueta. És l’Escola Xirinacs, el nom d’aquest filòsof i humanista que esdevé un referent per a molts i a qui Manel Barceló dona vida breument, en una aparició fugissera que s’escola a través del mur.

Aquest espectacle coral marca la diferència en el recorregut de La Conquesta del Pol Sud i no acaba d’arribar, d’impactar tant com la trilogia o les obres de després, en què una única història era més que suficient per trasbalsar i prendre partit. Aquí, malgrat tenir-ho tot a favor, es queden una mica a mig gas. Tampoc ajuda que tots els docents en escena tinguin un perfil tan vocacional. No ens enganyem: en el sistema educatiu també hi ha professors apalancats, cremats i que venen a cobrir l’expedient. Però els seus testimonis potser no fan volar coloms.

Martí Figueras, Núvol, 17 juliol 2026

Un altre maó al mur


És curiós que veient l’escenografia amb quelcom de mur  en permanent estat de construcció-destrucció que Xesca Salvà ha dissenyat per al nou espectacle de La Conquesta del Pol Sud, m’hagi vingut al cap el cèlebre tema de Pink Floyd “Another Brick in the Wall”. Aquell tema que forma part del mític àlbum conceptual “The Wall” va ser composat el 1979 per Roger Waters amb la finalitat de denunciar els aspectes més anquilosats, coercitius i  conservadors  d’un decadent i sovint força classista sistema educatiu britànic que ell mateix havia patit en primera persona.


I a la seva estrofa més coneguda, la veu d’un cor infantil clama: “Nosaltres no necessitem una “no educació”… Ei, mestre,  deixa els nois en pau!”, la  “no educació” a la qual es refereix la lletra seria aquella que enlloc d’atiar el potencial de cada alumne no intenta altra cosa que posar-li límits, tot fent d’ell un altre maó més, dins d’un mur que reforça l’aïllament social i la incomunicació. Que reforça, doncs, els pitjors fonaments del sistema social, polític, econòmic i cultural.


Contra aquesta mena de murs treballen dia sí i dia també el grapat de docents que s’han ofert a convertir la seva experiència personal en matèria teatral, amb l’esperança i el desig que experiències com les seves contribueixin  a construir murs de contenció capaços de frenar l’acció d’aquells altres murs. I capaços d’aconseguir que cada nou maó dels murs que intenten aixecar, sigui una nova mostra d’un alumnat que ha trobat en l’escola un espai de veritable creixement, i no pas un simple contenidor sovint sotmès a moltes tensions ,del qual potser en sortirà d’aquí uns quants anys sense haver pogut aprofitar tots  els instruments que tenia al seu abast.


Però abans que prenguin la paraula els professionals de l’educació, ho fa l’únic professional de la interpretació inclòs al grup. El veterà i sempre excel·lent Manel Barceló ens recorda que fins i tot en el pitjor dels temps, el temps marcat per la grisor del dictatorial règim franquista, una escola pot convertir-se en l’espai en el qual una criatura descobreixi la vocació que marcarà tota la seva existència; l’espai, per posar un exemple, en el qual un nen anomenat Manel (però batejat com a Manuel, perquè el règim no tolera els noms catalans) descobreix que, de gran, vol ser actor.

Així doncs, no està tot perdut. Encara que l’actual greu crisi del sistema educatiu que ha vingut a coincidir amb la gestació i estrena de l’espectacle, de vegades pugui portar-nos a creure tot el contrari. Les experiències personals d’aquests docents i els projectes en el qual s’han implicat, xoquen sovint contra aquell altre mur que pot semblar insalvable, el mur de les institucions governamentals de les quals depèn l’ensenyament públic. I de les quals sorgeixen uns programes educatius confeccionats sovint sense tenir en compte realitats i urgències que desborden els programes ideals.

Veure aquesta proposta escènica (com em va passar a mi mateix) a un teatre en les butaques del qual seuen molts altres mestres i educadors que amb la seva gestualitat i les seves puntuals exclamacions vénen a demostrar el seu acord amb els aspectes més punyents d’allò que expliquen els protagonistes, demostra l’eficàcia de la dramatúrgia, a l’hora  de connectar amb la major part del sector educatiu.


Però alhora, deixa també en  evidència els límits d’aquesta dramatúrgia bàsicament recolzada en el testimoni real, encara que en ella s’incloguin també elements ficcionats. A l’escenari es van construint i enderrocant murs amb ímpetu primordialment optimista que li planta cara als més pessimistes auguris. I l’opressiva imatge de l’antiga presó Model reconvertida en espai en el qual les aules on s’imparteix ensenyament han vingut a substituir les cel·les on només hi cabia la desesperació, resulta en aquest sentit ben simbòlica. Però aquest entramat resulta massa unidireccional, fins i tot (i que no s’enfadi cap mestre, si us plau!) massa endogàmic. Massa exempt de contradiccions, complexitats  i (¿per què no dir-ho?) de conflictivitats internes.


Casualment, les representacions de ”Nascuts lliures“ han vingut a coincidir amb l’estrena de “Primera Llei de Newton”, aquell altre excel·lent espectacle que des de la pura ficció obra moltes més pantalles sobre l’educació del que ho fa aquest espectacle ple d’educadors i educadores. I en el qual, per cert, queda clar que la paraula “conflicte” ha de ser substituïda sempre per la paraula “complexitat”, quan es parla dels reptes als quals s’enfronta el sistema educatiu. Doncs bé:  a “Nascuts lliures”, es compleix escrupolosament aquest requisit.


Però el seu compliment i el to general de la proposta i el voluntariós esforç de tots els implicats no evita que s’acabi imposant una visió lleugerament esbiaixada d’una realitat que a banda de ser complexa demostra també ser sovint ben conflictiva. I, de vegades, la temptació discursiva, i algun que altre evident error de la posada en escena (com ara, la lamentable aparició d’un mut Xirinacs) fan també que es dilueixi notablement la força teatral que podria tenir el muntatge si el seu tema central s’obrís a d’altres perspectives.


Contra aquesta mena de murs treballen dia sí i dia també el grapat de docents que s’han ofert a convertir la seva experiència personal en matèria teatral, amb l’esperança i el desig que experiències com les seves contribueixin  a construir murs de contenció capaços de frenar l’acció d’aquells altres murs.

Ramon Oliver, Recomana, 20 juliol 2026

